《永嘉县斋写怀》
明代·文林

墨绶垂青丝，铜符宠郎秩。驾言谢班行，出领沧海邑。

脉脉辞亲知，依依去乡国。浙行共千里，已在东南僻。

地远形势殊，年贫正艰食。自顾书生愚，畴堪付休戚。

流移已怀惭，征敛况余职。平生跌宕怀，雅志山水适。

及此东嘉游，清真信灵域。岂无康乐情，坐有民社责。

敛板事承迎，钩稽困文籍。拂意不能归，自惭陶彭泽。

作者简介：（1445—1499）明苏州府长洲人，字宗儒。文洪子。成化八年进士。历知永嘉、博平二县，迁南京太仆寺丞。建言时政十四事。告归数年，复起知温州府，卒于官。学问该博，尤精于易数。作诗文明畅不蹈袭。有《琅琊漫抄》、《文温州诗》。